《行香子 述怀》
清代·方彦珍

既恶喧嚣，又厌烦言。更堪嫌、家务纷缠。惟欣独坐，闲玩诗篇。

也不喜游，不好耍，不贪眠。

新茶自煮，名花学养。掩纱窗、静护炉烟。针工之暇，笔墨自遣。

参书中义，诗中味，静中禅。

作者简介：方彦珍，字静云，号岫君，仪徵人。国学方国祥女。幼从父读，七八岁即解四声，长工吟咏，适陈立基，亦俊才，闺门倡和穆如也，著《有诚堂诗集》。